AMANITA IPK Sarawak giat perkasa kaum wanita
SIBU: Skuad Aman Wanita (AMANITA) Ibu Pejabat Polis Kontinjen (IPK) Sarawak sentiasa bergerak aktif mendekati kaum wanita bagi memastikan keselamatan golongan tersebut terus terjamin, sekali gus membantu usaha membanteras jenayah. Pegawai Turus AMANITA IPK Sarawak Superintendan Nur Ashyikin Abdullah, ia  termasuklah memperkasa pelbagai pendekatan bagi memastikan golongan wanita melengkapkan diri dengan langkah-langkah keselamatan dalam menangani sebarang ancaman jenayah. Menurutnya, kaum wanita terutamanya suri rumah merupakan golongan tepat yang dapat membantu Polis Diraja Malaysia (PDRM) dengan menyalurkan maklumat aktiviti mencurigakan yang berlaku di sekitar kawasan kediaman mereka. “Ini kerana golongan tersebut sentiasa berada di rumah dan sedikit sebanyak mengetahui perkembangan semasa. “Penglibatan secara dekat dalam kalangan polis wanita dengan suri rumah dapat membantu meningkatkan komunikasi lebih fokus serta tersusun dalam usaha mencegah kegiatan jenayah. “Dalam masa sama, inisiatif ini dapat meningkatkan keyakinan diri golongan wanita sehingga mampu melindungi diri dan keluarga,” jelasnya ketika ditemui selepas program memberikan penerangan mengenai peranan AMANITA di Pasar Tamu Sibujaya di sini, semalam. Beliau memberitahu, program yang sama (promosi AMANITA) juga akan diperluaskan ke daerah lain termasuk ke Bahagian Kapit serta kawasan pedalaman di Sarawak. “Adalah penting untuk memastikan golongan wanita di kawasan pedalaman turut mengetahui peranan dan fungsi AMANITA kepada kaum wanita serta peranan mereka dalam menyalurkan kegiatan aktiviti jenayah,” ujarnya. Beliau memberitahu, program semalam secara keseluruhan telah mencapai objektif dan matlamatnya dalam usaha memberi kesedaran dan pemahaman berhubung fungsi AMANITA. Turut hadir, Pengerusi AMANITA IPD Sibu, ASP Dayang Tantysera Abang Ibrahim dan Ketua Bahagian Jabatan Pencegahan Jenayah dan Keselamatan Komuniti (JPJKK) IPD Sibu, DSP Ariffin Bahar. Oleh  AKUN GIMAN 
See author's posts
